Charlotte Antonsen (V), 2006-04-20:
Det indre marked for serviceydelser er en del af det indre marked, som vi havde en folkeafstemning om tilbage i 1986, og som en stor del af danskerne sagde ja til.
Det indre marked handler om at forbedre konkurrencesituationen i EU, så vi kan skabe flere arbejdspladser.
I Venstre er vi varme tilhængere af det indre marked, og vi mener, at det er i klar dansk interesse, at det omsider ser ud til, at vi kan få vedtaget et servicedirektiv og dermed væsentligt forbedre den del af det indre marked, der vedrører tjenesteydelsernes frie bevægelighed.
Servicedirektivet handler først og fremmest om at sikre, at borgerne får adgang til de bedste og billigste serviceprodukter.
Som ministeren lige har nævnt, er det sådan i Danmark, at tre ud af fire i erhvervslivet i dag er beskæftiget i servicesektoren.
Det er en sektor, der er i stærk vækst.
Det er altså især inden for serviceerhvervene, at vi skal finde kommende nye arbejdspladser.
Sammenlignet med andre lande står især Danmark meget stærkt inden for service, så vores interesse for at få gennemført det indre marked for serviceydelser er langt større end det gennemsnitlige EU-lands.
Der er først og fremmest tale om en opstramning og en præcisering af, hvad forslaget indebærer.
Globaliseringen kan se truende ud, hvis det job, man har, er i farezonen.
I Danmark har vi altid haft et meget åbent samfund, så vi har vænnet os til den direkte konkurrence, men i andre europæiske lande er frygten for globaliseringen større, især hvis der, som tilfældet er i Frankrig, har været en relativt stor arbejdsløshed.
Det, vi nok har drøftet mest her i landet, nemlig oprindelseslandsprincippet, er erstattet af et princip om frihed til at levere tjenesteydelser, og det er godt.
Det er lettere at forstå og giver derfor forhåbentlig ikke de samme skrækvisioner, som oprindelseslandsprincippet gjorde.
I Venstre er det vores håb, at denne ændring kan føre til, at også et land som Frankrig nu kan erklære sig tilfreds.
Servicedirektivet kom jo til at spille en meget stor rolle i den franske debat op til folkeafstemningen om EU's forfatningstraktat.
Mange franskmænd var skræmt af udsigten til en sand invasion af polske blikkenslagere, selv om servicedirektivet slet ikke har noget som helst med forfatningstraktaten at gøre, men netop, som jeg fortalte i starten, er en del af det indre marked.
Men der er ikke nogen tvivl om, at den debat, der var i Frankrig om servicedirektivet, var en medvirkende årsag til, at franskmændene stemte nej sidste forår.
Så for os er det da kun en glæde, at det gamle servicedirektiv, som skræmte så mange europæere, nu bliver gennemgående strammet op og revideret, så den folkelige opbakning til EU kan øges.
I Venstre håber vi, at det ændrede forslag vil føre til, at vi allerede på erhvervsministrenes EU-møde i slutningen af maj vil kunne enes om nogle fælles regler.
Sagen har jo allerede været i Europa-Parlamentet, hvor der er opbakning til den linje, der nu ligger i Kommissionens forslag.
Forslaget har også været drøftet på stats- og regeringschefernes topmøde i vinter, hvor man også har givet opbakning til den nye reviderede linje.
Vi håber altså, at vi snart kan træffe en endelig beslutning, så vi kan få vedtaget det indre marked for serviceydelser.
Det går økonomisk godt i Danmark i disse år, men det er også uhyre vigtigt for vores nationale økonomi på lidt længere sigt, at der også kommer bedre gang i de øvrige europæiske landes økonomi.
I Europa hænger vore økonomier sammen.
Hvis det går godt i et land, smitter det af på de andre.
Jeg skal på vegne af Venstre, Socialdemokratiet, Det Konservative Folkeparti og Det Radikale Venstre foreslå følgende: Forslag til vedtagelse: »Folketinget noterer sig, at Kommissionen har fremlagt et revideret servicedirektivforslag, og at der er foretaget væsentlige ændringer i forhold til det oprindelige forslag såsom en begrænsning af anvendelsesområdet.
Folketinget anerkender, at det reviderede forslag er et skridt fremad og udgør et klart bedre grundlag for de videre forhandlinger.
På den baggrund opfordrer Folketinget regeringen til at fortsætte drøftelserne om en dansk forhandlingslinje.«